
A felvinci magyar temető botanikai vizsgálata és megújítási tervének kidolgozása

Kulcsszavak: fenntartható tervezés; biodiverzitás; örökségvédelem; fakataszter; zöldfelülethasznosítás
A temetők nagy területű zöldfelületei fontos szerepet töltenek be a települések zöldinfrastruktúrájában. Ugyanakkor a temetők zöldterületeinek szerepe nem csupán a települések ökológiai viszonyainak javításában rejlik, hanem településtörténeti szempontból is fontos szerepet játszanak. A természet közelsége nyugalmat ad a gyászolóknak, ugyanakkor a település többi lakosának is kellemes időtöltést nyújthat egy szépen gondozott temetőben tett séta. Kutatásom célja a felvinci magyar temető állapotának felmérése botanikai és kultúrtörténeti szempontból, természeti és örökségi értékeinek kiemelése és megőrzése, a régi temető kegyeleti parkká való alakításának segítségével. Ezáltal a temetőt, mint zöldfelületet hasznosítani lehet, így a település zöldinfrastruktúrája is bővülne. Kutatásom magába foglalta az előzetes terepszemlét, fotódokumentációt, fakataszter elkészítését, növényállomány felmérését, a régi temető sírköveinek feltárását, illetve a területen előforduló ösvények feltérképezését. A felvinci magyar temető nem csupán ökológiai menedékként szolgál a településen belül, hanem az egykori felvinci magyarság történelmi múltját is magában hordozza. Kutatásom ezen fázisáig elkészítettem a helyszín botanikai felmérését, amely során 26 fásszárú és 87 lágyszárú fajt sikerült azonosítanunk, amelyek 12, illetve 20 különböző növénycsaládba tartoznak. A növényvizsgálatok a mezőségi tájra jellemző növényzettípust eredményeztek, a területen 3 invazív növényt találtunk. A fakataszter elkészítése során összesen 100 egyedet mértem fel és értékéltem ki vizuálisan, amely eredményeképpen 12 fára faápolási, 4 fára pedig kivágási javaslat született. A kutatási terv eredményei mélyebb betekintést nyújtanak a temető társadalmi, kulturális és természeti szerepébe, ezáltal építőkövekként szolgálnak a tájépítészeti koncepcióm kidolgozásához.



